עמיחי עזר

עמיחי עזר (נולד בב' באייר ה'תשל"ד, 24 באפריל 1974) הוא שחקן, במאי וליצן ישראלי.

 ביוגרפיה 
נולד בכפר חסידים לשמעון ויהודית (בתו של הרב מאיר יהודה גץ) עזר.

גדל בקריית ים ובירושלים.

בצה"ל שירת כלוחם ומפקד ביחנ"ט 94 - דוכיפת.

בין השנים 1997–2000 למד משחק בסטודיו לאמנויות הבמה - תיאטרון חולון. בין השנים 2019–2021 למד תסריטאות בסדנאות הבמה, וב"הסצנה" - סדנת תסריטאות של סינמטק ירושלים.

 משחק 
 תיאטרון 
בשנת 2000 הדריך שיחק ודיבב במוזיאון הילדים הישראלי.

בין השנים 2001–2005 היה חבר באנמסבל תיאטרון מראה. ב-2001 שיחק בהצגה "מוצא של כבוד" שכתב וביים יצחק בוטון בתיאטרון מראה. ב-2002 שיחק בהצגה הנסיך הקטן שעיבד חנוך רעים (על פי הספר מאת אנטואן דה סנט-אכזופרי) וביימה לנה מישוריס בתיאטרון מראה. ב-2003 שיחק בהצגה "באשר הוא שם" מאת רועי רשקס שביימה יונינה פלנברג בתיאטרון מראה. ההצגה עלתה בין השאר גם בצוותא. בנוסף למשחק בהצגות, הדריך בתוכנית קרב למעורבות בחינוך בבתי ספר בקריית שמונה, ועבד עם נוער בסיכון.

בין השנים 2005–2008 הקים ושיחק בתיאטרון "חברותא" כשחקן-יוצר עצמאי, מחזאי ובמאי בהצגות ילדים ונוער.

ב-2005 שיחק באנסמבל תיאטרון פסיק.

ב-2008 הקים והחל לנהל את עמותת תיאטרון סְפָר ברמת הגולן, לצד יאיר ראופמן, עד לסגירתו בשנת 2018. במסגרת התיאטרון יצרו יחד הצגות שונות. ב-2010 יצרו את "קומדיה דל ארטה". ב-2012 יצרו את מופע הבידור "'הישראלי האחרון". ב-2016 יצרו יחד את ההצגה "המסכות של דוד אלפרדו", ועמיחי כתב וביים לצד אסף פרידמן את ההצגה "הפרצופים של עמרם".

משנת 2008 הוא גם ליצן רפואי. הוא עובד בעמותת רופאי חלום במרכזים הרפואיים זיו, תל השומר, אלי"ן, המרכז הרפואי שערי צדק ובית החולים הדסה עין כרם.

ב-2011 גילם את הרב מרדכי אליהו, תפקיד ראשי במחזמר "אביהם של ילדי ישראל". את המחזמר המספר על חייו של הרב מרדכי אליהו כתב וביים דביר שרייבר. 

ב-2012 החל לשחק בהצגת היחיד לנוער ומבוגרים "מול האבנים" שכתבו וביימו דביר שרייבר ואסף פרידמן. ההצגה מספרת על חייו של הרב מאיר יהודה גץ בהפקת תיאטרון סְפָר. ב-2013 השתתף בתסכית "יוסף הצדיק" שכתב מנחם לוי וביים יואל דרורי בתיאטרון אודיו אבות האומה. ב-2014 שיחק בהצגה "הבית של ד"ר מזי"א" מאת גיא דורון שביים אסי שמעוני בתיאטרון פסיק. ב-2014 שיחק במופע ליצנות יהודית בשם "אלטע זאכן" שביים נועם רובינשטיין. המופע עלה בין השאר בצוותא.

ב-2017 היה שותף בבימוי ההצגה "עיר המזל" מאת אסף פרידמן (על פי הספר בעל אותו השם מאת אלי ויזל). הצגה זו עלתה בפסטיבל עכו ובמקומות נוספים. ב-2018 שיחק לצד כפיר גץ בהצגה "סבא כותל" שכתב דביר שרייבר. באותה השנה הקים את "הצגה מהחיים" המאגד מופעי תיאטרון שכתב וביים.

ב-2023 השתתף בתסכית "משה ואהרן" שכתב מנחם לוי וביים יואל דרורי בתיאטרון אודיו אבות האומה.

בשנים 2023–2025, במלחמת חרבות ברזל, משרת במילואים בתיאטרון שהוקם כ"יחידת חוסן" במסגרת שירות מילואים בצו 8 בחיל הרבנות הצבאית. במסגרת זו הוא מעלה מופעי מסכות קומדיה דל'ארטה במוצבים ויחידות שונות. בנוסף, הוא עובד עם חיילים בעלי פוסט טראומה בחוות חוסן ורטיגו בנתיב הל"ה.

 קולנוע וטלוויזיה 
ב-2018 גילם שף צרפתי בפרסומת ל-unidress. ב-2021 שיחק תפקיד אורח בסדרה השוטרים. שיחק בסדרה "סודות המושבה" שכתב וביים יובל גינזבורג בערוץ אלף (מבית צבאות השם). באותה שנה השתתף בסדרת הסרטונים "שו"ת מהחיים" של הרב יוני לביא.

יצר גם דמויות רשת שונות.

 ניצוצות של קדושה 
ב-2006 שיחק בסרט "הקמצן שהפך לקבצן" שכתבו יגאל ואיילת הושיאר וביים יגאל הושיאר בהפקת ניצוצות של קדושה. ב-2009 שיחק בסדרה "מטהרי אויר" שכתבו רענן זיו ויגאל הושיאר וביים יגאל הושיאר. בסדרה 52 פרקים, פרק על כל פרשת שבוע. באותה שנה שיחק גם בסרט "הרפתקה במצרים" מאת מיכאל וייגל שביים יגאל הושיאר, בסדרה "תחרות במדבר" שכתבו רענן זיו ויגאל הושיאר וביים יגאל הושיאר ושיחק בסדרה בת 2 פרקים בשם "אלו מציאות" מאת רענן זיו ויגאל הושיאר שגם ביים - כחלק מסדרת סרטים העוסקת בלימוד חוויתי של סוגיות בתלמוד בבלי בהמחשה ובצורה חוויתית. שיחק בסרטים "האבידה שלו/א נמצאה" ו"כרטיס הגרלה" שכתבו יגאל ואיילת הושיאר וביים יגאל הושיאר. ב-2012 שיחק בסרט "מלך הדגים" מאת רענן זיו שביים יגאל הושיאר. ב-2020 שיחק בסרט "החיל והחוסן" שכתבו יגאל ואיילת הושיאר וביים יגאל הושיאר.

 חיים אישיים 
נשוי ואב לילדים, מתגורר בנוף איילון.

 קישורים חיצוניים 




 דיקלה ד' גל-עד, נכדי הרב גץ מנציחים את סבם בהצגות תיאטרון, כתבה ברבעון "אתרוג" בהוצאת הקרן לקידום מקצועי של הסתדרות המורים, ינואר 2018, טבת ה'תשע"ח


 הערות שוליים 

קטגוריה:שחקני תיאטרון ישראלים
קטגוריה:שחקני קולנוע וטלוויזיה ישראלים
קטגוריה:ליצנים
קטגוריה:קומיקאים יהודים ישראלים
קטגוריה:שחקני קולנוע חרדי
קטגוריה:נוף איילון: אישים
קטגוריה:ישראלים שנולדו ב-1974